ਸੀਰੀਅਲ 'ਬਾਲਿਕਾ ਵਧੂ' ਅਤੇ ਅਦਾਕਾਰਾ ਆਨੰਦੀ ਬਾਰੇ ਦਸੋ।
ਪਿਛਲੇ ਸਾਲ ਦੌਰਾਨ ਛੋਟੇ ਪਰਦੇ ‘ਤੇ ਅਣਗਿਣਤ ਸੀਰੀਅਲ ਆਏ ਤੇ ਚਲੇ ਗਏ ਪਰ ਕਲਰਜ਼ ਚੈਨਲ ਦੀ ਸ਼ੁਰੂਆਤ ਨਾਲ ਸ਼ੁਰੂ ਹੋਏ ਸੀਰੀਅਲ 'ਬਾਲਿਕਾ ਵਧੂ' ਨੇ ਹਰ ਰੋਜ਼ ਨਵਾਂ ਮੁਕਾਮ ਹਾਸਲ ਕਰਦੇ 1000 ਐਪੀਸੋਡ ਪੂਰੇ ਕਰ ਲਏ। ਇਸ ਦੇ ਨਾਲ ਹੁਣ ਆਨੰਦੀ ਦੀ ਜ਼ਿੰਦਗੀ ਦਾ ਵੀ ਨਵਾਂ ਸਫ਼ਰ ਸ਼ੁਰੂ ਹੋਣ ਜਾ ਰਿਹਾ ਹੈ। ਆਨੰਦੀ ਦੀ ਜ਼ਿੰਦਗੀ ‘ਚ ਨਵਾਂ ਇਨਸਾਨ ਕਲੈਕਟਰ ਸ਼ਿਵਰਾਜ ਸ਼ੇਖਰ (ਸਿਧਾਰਥ ਸ਼ੁਕਲਾ) ਦਾ ਆਗਮਨ ਹੋਇਆ ਹੈ। ਇਸ ਦੇ ਨਾਲ ਹੀ ਜੈਤਸਰ ਜ਼ਿਲ੍ਹਾ ਬਣ ਗਿਆ ਹੈ।
ਇਸ ਸੀਰੀਅਲ ਨੇ ਬਾਲ ਵਿਆਹ ਵਰਗੀ ਸਮਾਜਿਕ ਬੁਰਾਈ ਦੇ ਨਾਲ ਔਰਤਾਂ ਲਈ ਸਿੱਖਿਆ, ਵਿਧਵਾਵਾਂ ਦੇ ਪੁਨਰ ਵਿਆਹ ਜਿਹੇ ਬਹੁਤ ਹੀ ਸੰਜੀਦਾ ਅਤੇ ਗੰਭੀਰ ਵਿਸ਼ਿਆਂ ‘ਤੇ ਲੋਕਾਂ ਨੂੰ ਸੋਚਣ ਲਈ ਮਜਬੂਰ ਕੀਤਾ ਹੈ।
ਜਦੋਂ ਜੈਤਸਰ ‘ਚ ਹੋ ਰਹੇ ਸਮਾਰੋਹ ਦੌਰਾਨ ਬੱਚੇ ਆਨੰਦੀ ਤੇ ਸ਼ਿਵ ਨੂੰ ਨਾਲ ਨੱਚਣ ਲਾ ਲੈਂਦੇ ਹਨ ਤਾਂ ਦਾਦੀ ਸੋਚਦੀ ਹੈ ਕਿ ਕਾਸ਼! ਇਨ੍ਹਾਂ ਦੀ ਜੋੜੀ ਬਣ ਜਾਵੇ। ਹੁਣ ਸਵਾਲ ਇਹ ਹੈ ਕਿ ਕੀ ਆਨੰਦੀ ਇਹ ਸਵੀਕਾਰ ਕਰੂਗੀ।
ਆਨੰਦੀ ਨੇ ਆਪਣੇ ਹੁਣ ਤਕ ਦੇ ਸਫ਼ਰ ਦੌਰਾਨ ਅਨੇਕਾਂ ਚੁਣੌਤੀਆਂ ਦਾ ਸਾਹਮਣਾ ਕੀਤਾ ਹੈ ਤੇ ਹਰ ਚੁਣੌਤੀ ਤੋਂ ਬਾਅਦ ਉਹ ਹੋਰ ਮਜ਼ਬੂਤ ਬਣੀ ਹੈ। ਇਹ ਸੀਰੀਅਲ ਜ਼ਿੰਦਗੀ ਤੋਂ ਕਦੇ ਨਾ ਹਾਰਨ ਤੇ ਮੁਸ਼ਕਲਾਂ ਦਾ ਸਾਹਮਣਾ ਕਰਨ ਦੀ ਸਿੱਖਿਆ ਦਿੰਦਾ ਹੈ।
ਓਧਰ ਇਸ ਸੀਰੀਅਲ ‘ਚ ਨਵੇਂ ਦਾਖਲ ਹੋਏ ਸਿਧਾਰਤ ਵੀ ਕਾਫ਼ੀ ਉਤਸੁਕ ਹਨ। ਉਨ੍ਹਾਂ ਦਾ ਕਹਿਣਾ ਹੈ ਕਿ ਭਾਵੇਂ ਮੈਂ ਇਸ ਸੀਰੀਅਲ ਨਾਲ ਬਹੁਤ ਦੇਰ ਬਾਅਦ ਜੁੜਿਆ ਹਾਂ ਪਰ ਆਪਣੇ ਕਿਰਦਾਰ ਨਾਲ ਨਿਆਂ ਕਰਨ ਦੀ ਪੂਰੀ ਕੋਸ਼ਿਸ਼ ਕਰਾਂਗਾ ਅਤੇ ਲੋਕ ਆਨੰਦੀ ਦੇ ਨਵੇਂ ਹਮਸਫ਼ਰ ਤੋਂ ਜੋ ਆਸ ਕਰਦੇ ਹਨ, ਮੈਂ ਉਨ੍ਹਾਂ ‘ਤੇ ਖਰਾ ਉਤਰਨ ਦੀ ਪੂਰੀ ਕੋਸ਼ਿਸ਼ ਕਰਾਂਗਾ।
